**O B R A Z L O Ž E N J E**

**nacrta prijedloga Odluke o izmjeni Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj**

Temeljem Zakona o izmjenama i dopunama Zakona o porezu na dohodak („Narodne novine“ br. 106/18), Općinsko vijeće općine Klenovnik u siječnju 2019. godine donijelo je Odluku o visini paušalnog poreza za djelatnosti iznajmljivanja i smještaja u turizmu („Službeni vjesnik Varaždinske županije“ broj 7/19, dalje u tekstu paušalni porez). U navedenoj Odluci definirana je visina paušalnog poreza u iznosu od 150,00 kuna po krevetu, po smještajnoj jedinici u kampu i/ili po smještajnoj jedinici u objektu za robinzonski turizam. Sukladno tadašnjem Zakonu, to je bio najniži iznos paušalnog poreza, te se isti od tada nije mijenjao.

Izmjenama i dopunama Zakona o porezu na dohodak (Narodne novine“ broj 152/24), dalje u tekstu Zakon, u članku 57. stavak 4. definirani su novi iznosi visine paušalnog poreza, sukladno kategoriji u koju je jedinica lokalne samouprave razvrstana prema indeksu turističke razvijenosti:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza u eurima i centima |
| I | 100,00 − 300,00 |
| II | 70,00 − 200,00 |
| III | 30,00 − 150,00 |
| IV | 20,00 − 100,00 |

Prema podacima Ministarstva turizma i sporta, koji na svojim mrežnim stranicama objavljuje podatke o indeksu turističke razvijenosti po jedinicama lokalne samouprave za pojedinu godinu, te koji su prikazani na mrežnim stranicama Instituta za turizam, Općina Klenovnik spada u IV. kategoriju indeksa turističke razvijenosti za 2023. godinu. Navedeno znači da se visina paušalnog poreza mora definirati u rasponu od 20,00 eura do 100,00 eura po krevetu, smještajnoj jedinici u kampu i smještajnoj jedinici u objektu za robinzonski smještaj.

Obzirom da je općina Klenovnik i do sada imala najniži iznos paušalnog poreza, a u cilju najmanjeg mogućeg poreznog opterećenja poreznih obveznika, predlaže se definiranje visine paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj u iznosu od 20,00 eura po krevetu.

Odluku o visini paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj jedinice lokalne samouprave dužne su uskladiti sa odredbama Zakona te je dostaviti Poreznoj upravi najkasnije do 28. veljače 2025. godine.

U cilju usklađivanja sa odredbama Zakona predlaže se donošenje Odluke o o visini paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj, u tekstu kako je predloženo.